Predkladacia správa

	Vláda v doterajšom priebehu roka uvoľnila z rozpočtovej rezervy vlády 151,6 mil. Sk. Pri rozpočtovanom objeme 193,1 mil. Sk zostáva k dispozícii 44,7 mil. Sk (bez zohľadnenia uvoľnených, ale nevyčerpaných súm).
	Na ministerstvo financií sa viaceré rozpočtové kapitoly obrátili s požiadavkou na čerpanie rozpočtovej rezervy vlády.  
	Ministerstvo financií predložené návrhy a požiadavky dôsledne posúdilo, pričom prioritne sledovalo vecné smerovanie požiadavky, možnosť príslušnej rozpočtovej kapitoly zabezpečiť požadovaný výdavok v rámci stanoveného limitu výdavkov a stav čerpania rozpočtovej rezervy vlády. O predložených návrhoch rokovali zástupcovia ministerstva financií a príslušných rozpočtových kapitol.
	V nadväznosti na výsledok posudzovania a rokovania s príslušnými kapitolami predkladá ministerstvo financií návrh na uvoľnenie prostriedkov z rezervy vlády na nasledovné tituly: 
-	doplnenie jednotiek Hasičského a záchranného zboru špeciálnou hasiacou technikou v sume 12 575 tis. Sk
-	personálne posilnenie Univerzitnej knižnice v Bratislave v sume 6 416 tis. Sk
-	aktivity v zmysle Dodatku k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 v sume 3 586,4 tis. Sk
-	zvýšenie odmeňovania zamestnancov Kancelárie Súdnej rady SR v sume 792 tis. Sk

Návrhy na uvoľnenie prostriedkov z rezervy vlády spolu predstavujú 23 369,4 tis. Sk. Zdôvodnenie návrhov je v prílohe č. 1 materiálu.
Za predloženie materiálov na medzirezortné pripomienkové konanie sú zodpovedné vecne príslušné rozpočtové kapitoly. Návrhy na uvoľnenie jednotlivých výdavkových titulov boli predmetom samostatných medzirezortných pripomienkových konaní. Materiál sa na rokovanie vlády predkladá bez zásadných pripomienok.
Pretože rozpočtové krytie je zabezpečené z rozpočtovej rezervy vlády, realizácia uznesenia nezakladá zvýšené požiadavky na verejný rozpočet, resp. rozpočty  samospráv. 
	Stav rezervy vlády po realizácii navrhovaných výdavkových titulov je uvedený v prílohe č. 2.